SKRIFTLIG FORESPØRGSEL E-2773/00

af Carl Lang (TDI) til Kommissionen

(1. september 2000)

Om: Demokrati i Polen

Mere end ti år efter Berlin-murens fald er de tidligere modstandere af det kommunistiske diktatur i Polen stadig udsat for politisk forfølgning og

forskelsbehandling, navnlig for så vidt angår deres sociale rettigheder. Et isoleret eksempel herpå er hr. Danilowicz, der nu er bosiddende i Frankrig, og som har måttet konstatere et indgreb i de pensionsrettigheder, han har optjent i Polen. Hans sag blev i sin tid forelagt Kommissionens formand, Jacques Delors. Samtidig kan det konstateres, at ikke nok med, at de tidligere ansvarlige, som foranledigede, at der blev gennemført vilkårlige processer og i visse tilfælde endog summariske henrettelser, ikke er blevet dømt, men de indtager stadig betydningsfulde poster i det politiske og økonomiske liv.

Kommissionen har flere gange anført, at den er særlig på vagt over for overholdelsen af menneskerettighederne i forbindelse med de østeuropæiske landes tiltrædelse.

1. Hvilke foranstaltninger agter Kommissionen at træffe over for den nuværende polske regering med henblik på, at denne forskelsbehandling og forfølgning bringes til ophør?

2. Agter Kommissionen at sikre, at de kommunistiske kriminelle, der er ansvarlige for forbrydelser over for deres folk, inden de central- og østeuropæiske landes tiltrædelse ikke blot bliver dømt, men at de også fratages enhver økonomisk og politisk indflydelse i disse lande?

Svar afgivet på Kommissionens vegne af Günter Verheugen

(17. oktober 2000)

Kommissionen bekræfter, at den er særdeles opmærksom på overholdelsen af menneskerettighederne, bl.a. som led i tiltrædelsesprocessen for de central- og østeuropæiske lande.

Disse spørgsmål behandles i dens periodiske rapporter om kandidatlandene, og Kommissionen søger at vurdere oplysninger fra alle kilder, også fra de nationale og internationale organisationer, der er specialiseret på området.

I denne sammenhæng konstaterer Kommissionen, at den polske regering i de seneste ti år, dvs. siden det tidspunkt, hvor de demokratiske strukturer blev indført i Polen, ud over den økonomiske genopretning og det arbejde, der er udført for at tilpasse landet efter EU-regelværkets krav med henblik på et fremtidigt medlemskab, især har interesseret sig for det tidligere socialistiske regimes aktiviteter, dvs. Folkerepublikken Polens virksomhed. Det har ført til revision af visse domme eller retsforfølgning af tidligere begåede strafbare handlinger.

Kommissionen bemærker desuden, at den polske regering i øjeblikket via Lustracja-lovgivningen foretager en tilbundsgående undersøgelse af, hvad ansøgere, navnlig til offentlige stillinger, har beskæftiget sig med i fortiden, for at slå fast, om de eventuelt har samarbejdet med sikkerhedstjenesterne.

Da de individuelle sager i første omgang skal vurderes af de nationale domstole, og da Kommissionen ikke har kompetence til at bedømme dem, er det begrænset, hvad den kan gøre.

Kommissionens opgave er under disse omstændigheder at sørge for, at de nationale bestemmelser gennemføres på en sådan måde, at en hensigtsmæssig afvikling af denne proces er sikret. Det vil således blive påset, at de af Fællesskabet fastsatte tiltrædelseskriterier, således som de bl.a. kommer til udtryk i artikel 6, stk. 1, og artikel 49 i Amsterdam-traktaten, er opfyldt inden tiltrædelsen.

Det følger af det ovenstående, at de foranstaltninger, som Kommissionen kan træffe, overvejende omfatter støtte til strukturernes indførelse. Kommissionen gør det således muligt for de polske myndigheder at nyde godt af en faglig bistand, der er i overensstemmelse med medlemsstaternes nationale ekspertbistand, og vigtige logistiske støtteforanstaltninger.